Tiener dood nadat sandtonnel ineenstortFoto bloot ter illustrasie. (Foto: Joshua Sukoff/Unsplash) Owerhede in die Amerikaanse deelstaat Utah sê ŉ 13-jarige is die afgelope naweek dood nadat ŉ tonnel, wat hy glo in ŉ sandduin gegrawe het, met hom steeds daar binne ineengestort het. Die voorval het Saterdag net ná 17:30 buite ŉ kampterrein by die Coral Pink Sand Dune- nasionale park plaasgevind, berig CBS. Die tiener het na bewering ŉ tonnel in een van die sandduine gegrawe toe die sand meegegee het. ŉ Familielid het die ineenstorting sien gebeur en personeel van die park het dadelik ingespring om te help en die seun uitgegrawe. Die plaaslike sheriff en lede van die Kane County het ook met grawe opgedaag. Ian Spendlove, oorspronklik van Santa Clara in Utah, was ná 20 minute reeds meer as twee meter onder die sand begrawe. Nadat paramedici bevestig het dat die seun ŉ polsslag het, is hy na ŉ hospitaal in St. George gevlieg en daarna na Salt Lake City geneem. Teen Sondag het hy egter nie breinfunksie herwin nie en is hy dood verklaar. “Die Utah-afdeling van die nasionale parke betuig ons medelye met Ian se vriende en familie wat deur hierdie tragedie geraak is,” het owerhede gesê. “Die voorval word steeds ondersoek.” Die betrokke nasionale park is in die suidweste van Utah naby die Arizona-grens geleë. Dié park spog met uniek gekleurde sandduine wat van Navajo-sandsteen afkomstig is. Tussen 1985 en 2007 het minstens 20 kinders en jong volwassenes in die hele VSA gesterf nadat hulle onder sand begrawe is.